ועדת החוקה, חוק ומשפט, כנסת 23, פרוטוקול מספר 140, 2020-11-10 09:00

יעקב אשר: בוקר טוב, אני פותח את הישיבה.

יעקב אשר: אומר מילה אחת על משהו שאנשים שנמצאים פה בחדר יודעים היטב.

יעקב אשר: מתפרסם כל הזמן בתקשורת שהוועדה ניסתה להכתיב לממשלה איפה להוסיף עוד ערים על החוק של אילת וים המלח.

יעקב אשר: אז אני רוצה להבהיר שוב את מה שאנחנו יודעים כולנו, ויש לי שני עדים כשרים לעניין הזה, ואולי יותר – גם היועץ המשפטי ומנהל הוועדה כשרים לעניין הזה: הוועדה לא ניסתה להכתיב שום עיר.

יעקב אשר: הוועדה אמרה רק דבר אחד: החוק הזה הוא חוק עבור אילת וים המלח, וביקשנו מהממשלה, נתנו לממשלה את האפשרות – כי מדובר בחוק סמכויות, לא חוק שפותחים אותו כל יומיים כמו אקורדיון, זו חקיקה ראשית – את האפשרות, אם היא תבדוק ותיווכח שיש מקומות נוספים שעומדים באותם תנאים, אז היא יכולה לעשות את זה, היא יכולה להגיש לנו המלצה כזאת.

יעקב אשר: לא כפינו, לא הלכנו בכוחנות.

יעקב אשר: זאת לא דרכי, זאת לא דרכה של הוועדה, חבל שזה מה שנאמר על ידי אנשים המנסים להתסיס על ידי זה את התושבים של אילת או תושבים אחרים.

יעקב אשר: הקדשנו פה ארבעה ימים לחוק הזה, אני גם מודיע פה שהיום, ביוזמתי, נעלה את הצעת החוק הפרטית של איתן גינזבורג כי הממשלתית, לצערי הרב, נקברה אתמול, לפחות לשבוע, למרות שהייתה אפשרות גם לעצור את זה ולהקפיא ולהיכנס למשא ומתן – גם את זה בחרו משרד הבריאות לא לעשות.

יעקב אשר: אז היום בשעה 11:30 – כנראה, אנחנו מחכים רק לאישור של יושב-ראש הכנסת – נעשה דיון על הצעת החוק הפרטית.

יעקב אשר: נעביר אותה עוד היום, אני מקווה.

יעקב אשר: אנחנו נעשה את זה שלנו, אבל את האמת צריך לומר.

יעקב אשר: עכשיו אני רוצה לפתוח את הישיבה הזאת ולומר שתי מילים.

יעקב אשר: קודם כול, תודה ליושב-ראש מרכז השלטון המקומי, ידידנו חיים ביבס.

יעקב אשר: בשביל השקיפות, הוא ידיד טוב שלי שנים רבות, עשינו הרבה דברים יחד בשלטון המקומי.

יעקב אשר: השארתי אותו לבד, אבל הוא מסתדר לא רע שם.

יעקב אשר: הישיבה היום היא שינוי פאזה, אני לא יודע אם נציגי משרד הבריאות נמצאים אתנו על הקו - - -

אמיליה אניס: אני נמצאת על קו, מנהלת אגף האפידמיולוגיה של רופאי בריאות הציבור.

אמיליה אניס: בוקר טוב לכולם.

יעקב אשר: תודה רבה, אבל הדיון הוא לא דיון אפידמיולוגי.

יעקב אשר: אנחנו כבר נשבינו לתוך תהליך כזה, שכל הזמן אנחנו עם היד על הדופק בנושא האפידמיולוגי, זה נכון, אבל יש חבילת קלפים שאומרים: אם יורד ככה – נותנים עוד דבר, לוקחים, מחזירים.

יעקב אשר: אנחנו צריכים להתחיל לדבר עם הקורונה בשפה של שגרת חיים.

יעקב אשר: להגיד לקורונה: אוקיי, את כאן בינתיים – נקווה שיהיה חיסון, אבל לא הייתי בונה על זה לחודש-חודשיים הקרובים וגם לא לחצי השנה הקרובה – בואי נראה איך אנחנו חיים יחד.

יעקב אשר: זאת אומרת, איך אנחנו עוקפים, חושבים מחוץ לקופסה.

יעקב אשר: אני מרגיש את זה תקופה ארוכה, לא יודע לבטא את זה ולומר את זה במילים.

יעקב אשר: לשמחתי הרבה, בשבוע שעבר שוחחתי עם חיים, ומתברר שחיים מקדם רעיון, שהוא לא סתם איזשהו פטנט.

יעקב אשר: רק אנשים שחיים את היום-יום של התושבים וחיים את הפרקטיות של החיים עצמם יכולים ומבינים שצריך לנסות לאגוף את הקורונה מכיוון אחר ולדעת איך לחיות איתה.

יעקב אשר: לצורך זה צריך דברים טכנולוגיים, לצורך זה צריך החלטות נכונות, אבל ההחלטה הנכונה והאמיתית היא שצריך לדעת לחיות עם הקורונה ולא כל היום רק לשחק במשחק הקלפים הזה – יש שיפור קצת פה, אז נותנים חצי חנויות, נותנים רבע חנויות, מחזירים – כי אי-אפשר לשגע גם את התושבים, את המדינה, את הסוחרים, את העצמאים, את הילדים בבתי הספר.

יעקב אשר: ביום ראשון עשינו ישיבה ארוכה בזום, עם מצגת שהוצגה בפניי.

יעקב אשר: אני ממש אהבתי אותה, למרות שברור שיש דברים שיצטרכו לשפר ולהתאים תוך כדי תנועה, אבל הכיוון נכון.

יעקב אשר: לכן הרגשתי את הצורך לעשות את הישיבה, ובסוף הישיבה, אם הדעות של כולם יהיו זהות בעניין הזה – ואני חושב שכן – נבקש מהממשלה לאמץ את המודל הזה ולהתחיל לעבוד עליו.

יעקב אשר: לא שישלחו עכשיו למעבדות ויבדקו את ההיתכנות של 100%, אם לא תהיה תקלה באפליקציה או בדברים האלה.

יעקב אשר: פשוט להתחיל לעבוד עליו כפיילוט, להרחיב אותו מהר ולאט-לאט להתחיל לעבוד אתו.

יעקב אשר: אני מודה לחיים ולצוות שהוא הקים לצורך העניין הזה.

יעקב אשר: חיים, בבקשה.

חיים ביבס: בוקר טוב לכולם.

חיים ביבס: בוקר טוב, אדוני היושב-ראש, תודה על ההזמנה.

חיים ביבס: אין בעל ניסיון גדול יותר מאשר אחד שהיה ראש עירייה ומכיר את השטח טוב ויודע מה הדברים שצריך.

חיים ביבס: נגיף הקורונה מלווה אותנו כבר כמעט שנה וילווה אותנו עוד הרבה הרבה חודשים קדימה.

חיים ביבס: החיסון – שכולם התלהבו אתמול שהוא מגיע מחר – במקרה הטוב יגיע בעוד שלושה-ארבעה חודשים, במקרה האמיתי הוא יגיע בעוד עשרה חודשים או שנה מהיום.

חיים ביבס: אנחנו צריכים ללמוד לחיות בתוך שגרת קורונה, אחרת אנחנו גם מרסקים וגם מתרסקים בעצמנו.

חיים ביבס: אם אנחנו – כמו שצועקים אנשים – לקראת סגר שלישי, בקצב שבו הולכים ברור שזה יהיה שם, כי אי-אפשר לנהל מערכת של סגירת הכול ביום אחד ופתיחת הכול ביום אחד.

חיים ביבס: צריך לנהל אותה בצורה דיפרנציאלית ונכונה.

חיים ביבס: כדי להגיע לשם, על מנת שנוכל להגיע לשלב שבו אנחנו יודעים לעשות את החיסון וגם את הדברים מסביב, הלכנו על חשיבה יצירתית שמייצרת משהו אחר.

חיים ביבס: היא מייצרת פתרון טכנולוגי בכלים של משרד הבריאות.

חיים ביבס: הגעתי למסקנה שללכת עם הראש נגד משרד הבריאות זה יהיה הפוך תמיד ולא נגיע לשום מקום.

חיים ביבס: האופציה היחידה להביא אותם אתנו, כדי להבין את המשמעות של מה שקורה היום בקרב תושבי מדינת ישראל, זה להביא אותם.

חיים ביבס: כדי להביא אותם צריך פתרון טכנולוגי, שלוקח את הבדיקות שלהם, את הנתונים שלהם, הופך אותם לאזורים ירוקים ודרך זה אפשר להפעיל.

חיים ביבס: למה אני מתכוון?

חיים ביבס: אני מתכוון לכך שממשלת ישראל העבירה החלטה מאוד ברורה, שתוצאה שלילית בבדיקת קורונה מעידה כי אדם אינו מדבק במשך 72 שעות מרגע הבדיקה.

חיים ביבס: יש הרבה מאוד חברות של בדיקות מהירות, אבל אדבר אחר כך על בדיקות מהירות.

חיים ביבס: השלב הראשון זה להכניס את הטכנולוגיה.

חיים ביבס: זה מאוד פשוט – ברקוד באפליקציה בסמרטפון או, למי שאין סמרטפון, כרטיס חכם.

חיים ביבס: אם ביצע בדיקה, 72 שעות האדם אינו מדבק, והמשמעות היא שהוא יכול להיכנס לאירוע תרבות, למשחק כדורגל – יכול להיכנס לכל מקום.

חיים ביבס: עושים את הבדיקה בכניסה, ונכנסים פנימה.

חיים ביבס: אן עוברים את הבדיקה, רשומים בתוך המאגר, נכנסים פנימה ונמצאים בתוך האירוע.

חיים ביבס: כך מייצרים אירוע שכולו סטרילי, שאין אף אחד מדבק, ומחזירים את שגרת החיים.

חיים ביבס: השלב הבא, כדי לסגור את זה הרמטית, הוא נושא הבדיקות המהירות.

חיים ביבס: היום יש שבע או שמונה חברות שמתמודדות על בדיקות מהירות, יש שתי חברות שבמקרה יושבות אצלי, בפארק הטכנולוגי במודיעין.

חיים ביבס: הן מקיימות את הבדיקות המהירות ב-13 מדינות בעולם, רק פה בארץ עדיין ממתינים לביורוקרטיה של משרד הבריאות, עד שיאשרו אותן.

חיים ביבס: אותו משחק מפורסם שעשו בגרמניה עם 9,500 אוהדים, עשו עם חברה ממודיעין.

חיים ביבס: ביצעו בדיקות של 15 דקות, כמו בדיקות היריון, הכניסו את האנשים, הוציאו.

חיים ביבס: אפשר להפעיל את זה מחר בבוקר בבדיקות המהירות יותר, בדיקות של מספר שניות – להפעיל את מערכת החינוך, להפעיל הכול באופן מלא, סטרילי ובטוח.

חיים ביבס: אני בטוח שכל אחד היה מוכן לשלם את הדולר הזה ביום כדי שהילד שלו ילמד ויחזור בחזרה, כי אנחנו מאבדים דור שלם; אני בטוח שהרבה אנשים היו משלמים 10 דולר נוספים על הבדיקה בכניסה לאירוע תרבות.

חיים ביבס: בלאו הכי מוציאים את זה על פופקורן ואלף אחד דברים.

חיים ביבס: עוד דבר: יש חצי מיליון איש שכבר היו שם, הם נמצאים שם, הם יכולים להיכנס מחר בבוקר לתוך המאגר ולהיות שם באופן קבוע.

חיים ביבס: הם עברו קורונה או עשו בדיקה סרולוגית ויצאו חיוביים, והם נמצאים בפנים.

חיים ביבס: יש פה תהליך של שגרת חיים לצד הקורונה.

חיים ביבס: אנחנו צריכים להבין: המצב הבא שנתחיל לסגור עוד פעם את המשק, לסגור את החינוך, לפרק את המדינה לגמרי – יהיה פה דור שלם שהולך לאיבוד מצד אחד ודור של עסקים שעוד סגר אחד אנחנו מפרקים אותם לגמרי, ואחר כך גם אנחנו נתפרק.

חיים ביבס: מי שחושב שיש לו בטוחה למישהו כי הוא עובד השירות הציבורי, עובד ממשלתי או בכל מקום אחר – זה לא יקרה, בפעם הבאה כולם יצטרכו לשלם את המחיר ואז המחיר יהיה גבוה יותר.

חיים ביבס: הדברים מאוד פשוטים, גם מאוד זולים.

חיים ביבס: לקנות ברקוד עולה כמה מאות שקלים; יש לנו עמדות מגנומטר – כשנכנסים לכנסת יש עמדת מגנומטר.

חיים ביבס: תחשבו שאתם מגיעים, בודקים את הברקוד או, לחילופין, למי שאין סמרטפון, ונכנסים פנימה.

חיים ביבס: כולם יודעים בכנסת שלא צריכים אפילו להסתובב עם מסכה – למרות שאני חושב שעדיין צריך לעטות מסכה.

חיים ביבס: אבל כולם יכולים לשבת יחד ולדעת שאין אף אחד מדבק, כי הוא כבר נמצא בתוך התהליך.

חיים ביבס: מצד אחד עשינו שותפות עם הפיס, שאנחנו הבעלים שלו, כדי לעודד כמה שיותר אנשים ללכת לבדיקות.

חיים ביבס: אבל מצד שני, מה יוצא מהבדיקות האלה?

חיים ביבס: אנחנו לא מייצרים עם זה כלום, חוץ מאשר לתת למישהו רגיעה זמנית, במקום לתעל הכול כדי להחזיר את השפיות לתושבי מדינת ישראל.

חיים ביבס: זאת הדרך המהירה לעשות את זה.

חיים ביבס: כאשר בעוד שלושה-ארבעה חודשים יהיו בדיקות מהירות, כשסוף כל סוף יאשרו אותן והן ייכנסו, אז בכלל זה יהיה אירוע אחר, כי גם אם אדם מגיע לשער ואין לו את האפליקציה והוא לא נבדק, הוא נבדק באותו רגע, ממתין בצד מספר דקות.

חיים ביבס: אם התשובה שלילית – הוא נכנס פנימה, נכנס למאגר; אם התשובה חיובית – הוא יוצא החוצה.

חיים ביבס: הנתונים שלו עוברים אוטומטית למשרד הבריאות והוא חייב להיכנס לבידוד.

חיים ביבס: כך אנחנו מגיעים למשהו שעובד באופן מלא.

חיים ביבס: כולנו נירתם, כי כולנו רוצים להחזיר את החיים – בתרבות, בבתי הקולנוע, בכדורגל, בעולם התורני – בכל המקומות.

חיים ביבס: אנחנו רוצים להחזיר את החיים לשגרת קורונה, תחת מעטה הבטיחות.

חיים ביבס: אלה הדברים.

חיים ביבס: אני חושב שיש פה game changer אמיתי, שאם הוא מתחבר יחד עם הבדיקות המהירות בשלב השני הוא הופך לכלי שמאפשר להפעיל הכול, אבל אפשר להתחיל היום.

חיים ביבס: יש חצי מיליון אנשים שנכנסים אוטומטית מחר בבוקר – הם כבר היו שם, הם רשומים.

חיים ביבס: בחמשת החודשים הבאים הם לא יהיו תחת כל הכללים של משרד הבריאות, כל השאר – נכנסים 72 שעות.

יעקב אשר: אישור מחלים המפורסם.

קארין אלהרר: הם לא רוצים לתת אותו.

יעקב אשר: יש את הפחד שלהם להכיר בדבר הזה.

קארין אלהרר: בואו נדבר על זה, הם לא רוצים לתת אותו.

קארין אלהרר: אפשר לשאול משהו?

חיים ביבס: נמצא אתנו אלוף במיל' זיו.

חיים ביבס: אנחנו עובדים יחד על הטכנולוגיה, על האפליקציה, על כל הדברים, כדי להכניס את זה.

יעקב אשר: את רוצה לשאול קודם?

קארין אלהרר: לא, נשמע אותו קודם.

ישראל זיו: בוקר טוב ותודה רבה על ההזדמנות.

ישראל זיו: אני והצוות שלי עובדים מאז מרץ, תחת ההנהגה של חיים, למציאת פתרון.

ישראל זיו: עשינו כברת דרך כדי לראות כיצד אפשר לייעל את יכולת הביצוע ואת הניהול והשליטה של הרשויות.

ישראל זיו: כמו כולם, הגישה הייתה לרדוף אחרי הקורונה במטרה לקטוע את שרשרת ההדבקה ואת כל הנושא הזה.

ישראל זיו: די מהר הבנו שאת הקרב הזה לא ניצחנו, ומלפני שלושה חודשים עשינו שינוי בתפיסה, תחת הראייה של חיים שצריך לחיות תחת הקורונה.

ישראל זיו: מצאנו פתרון לפי העיקרון הצבאי הנודע – אתה לא יכול להיות - - -

יעקב אשר: לא תחת הקורונה; לצד הקורונה.

ישראל זיו: נכון, תלוי מה רמתה באותו יום.

ישראל זיו: בינתיים היא עושה לנו בית ספר.

ישראל זיו: בכל מקרה, הרעיון המרכזי הוא לייצר יכולת תפקוד קבועה גם במצב של עלייה של קורונה, לייצר אזורים בטוחים – אנחנו קוראים להם "אזורים ירוקים" – תחת בקרה, תחת מערכת לאומית אחת, כי בסוף אורח החיים שלנו במדינת ישראל הוא שאנשים גרים במקום אחד, עובדים במקום אחר, יוצאים לבלות במקום שלישי, הולכים להתפלל במקום אחר.

ישראל זיו: המערכת הזאת נותנת מענה גם לאזרח, לפי אורח החיים שלו.

ישראל זיו: היא הולכת על הפרק של 72 שעות.

ישראל זיו: ברור שיש על זה גם לא מעט השגות; אתמול שוחחנו עם קופת חולים כללית, יש טענות שזה יותר בטוח ב-24 שעות; חבר הכנסת קיש, בשיחה אתו דיבר על 48.

ישראל זיו: בסוף היום מדברים על 72 שעות גם בחוק לאילת, מתוך הנחה שזה סיכון מחושב, שיחסית אפשר ללכת אתו.

יעקב אשר: שם המשחק הוא ניהול סיכונים.

ישראל זיו: ממש ניהול סיכונים, אבל זה נותן רמת ביטחון הרבה יותר גבוהה ויכולת לפתוח מחר את בתי הספר, האוניברסיטאות, מופעים ואפילו אירועי הספורט.

ישראל זיו: כמובן, לא במכה אחת, אנחנו לא רוצים לייצר שום תוצאה שמשרד הבריאות לוקח על עצמו – בהחלט בצדק – את האחריות למנוע אותה, אבל לאט-לאט אפשר להתחיל לפתוח את המערכת.

ישראל זיו: המערכת מאוד אמינה – אגב, אם תרצו, ניתן להציג אותה – היא עובדת, היא תקינה.

ישראל זיו: מחר בבוקר, אם יש החלטת ממשלה, אפשר להתחיל את הפיילוט – אולי ייקח שבועיים לתקן או להתאים אותה.

ישראל זיו: היא מותאמת לפי התו הסגול, זאת אומרת אין עודף אינפורמציה שעולה כלפי מעלה.

ישראל זיו: כל האינפורמציה יכולה להישאר בטלפון, האדם יכול להישאר אנונימי עם הטלפון שלו, חוץ ממספר הטלפון.

ישראל זיו: אם יש הנחיה של משרד הבריאות על מי שזוהה כחיובי או כלא שלילי – הדבר הזה יכול להיות מדווח.

ישראל זיו: התוצאה היא מהפכה, בגלל שהיא מאפשרת קיום תחת קורונה - - -

קארין אלהרר: לא נוצר מאגר נתונים?

ישראל זיו: לא, אנחנו מעלים למעלה רק סטטיסטיקה, אבל זו סטטיסטיקה בזמן אמת.

ישראל זיו: כל נתון שמראים לך היום הוא לא נכון להיום, זו קורונה מלפני כמה ימים או שבוע.

ישראל זיו: המערכת הזאת, גם בעזרת בדיקות ה-PCR הקיימות ובוודאי כשייכנסו הבדיקות המהירות, תראה לך בזמן אמת תמונת מצב של מאות אלפי נבדקים.

ישראל זיו: פעם ראשונה שנבין באמת מה קורה במדינת ישראל, וגם ההחלטות יכולות להילקח בזמן אמיתי ולא, כמו שאמר היושב-ראש, שזה שיפוטי, כי כשהעיר כבר אדומה אתה עושה לה סוג של ענישה – לא בכוונה, בצדק – ורק מטיל סגרים.

ישראל זיו: היום זה הכלי המנהלי היחיד שיש לנו – הסגרים.

ישראל זיו: זה לא הגיוני.

ישראל זיו: המערכת הזאת שמדבר עליה חיים היא מערכת אופרטיבית, אפשר להחיות את כל מרכזי המחיה.

יעקב אשר: אתה יכול להיות איש ירוק שחי במקרה בשכונה אדומה, אבל אתה עדיין יכול לחיות.

ישראל זיו: חד-משמעית.

ישראל זיו: אגב, בכל מקום שבו פועלים, כל מרכזי המפתח – בעסקים, בתרבות, בישיבות, בכל מקום – אפשר לייצר.

ישראל זיו: זה לא אי פנימי; זה משוקף, זה ברור, אין תחושה שקורה פה משהו.

ישראל זיו: אני לא מגן על ההחלטה לא לפתוח את אילת, אני כמובן חושב שחייבים לפתוח את אילת, אבל חלק מהבעיה זה תחושת חוסר הביטחון, כי אתה לא יודע מה תמונת המצב.

ישראל זיו: זה שינוי, מה שחיים אמר פה זה game changer, זה נותן לנו תמונת מצב בזמן אמת.

ישראל זיו: לכן אנחנו חושבים שזה נכון ללכת עם המערכת הזאת, ממש לשים את הממשלה, להושיב את האנשים ולבדוק את כל ההיבטים.

ישראל זיו: אם רוצים, אפשר להציג את זה פה.

יעקב אשר: בוודאי, מה פירוש.

ישראל זיו: בבקשה.

חיים ביבס: בינתיים, עד שאתה מציג, פרופ' גילי רגב יוחאי היא מנהלת היחידה למניעה ולבקרת זיהומים בשיבא, והיא אומרת: אני מאמינה שיוזמות כאלה הן הדרך הנכונה להחזיר את המשק לעבודה ולאפשר, למי שיכול, לחזור לשגרה.

חיים ביבס: בנוסף לנבדקים השליליים צריך להוסיף גם את מי שנבדק ונמצא חיובי לסרולוגיה.

חיים ביבס: אנשים שהיו חולים, עם נוגדנים בדם נגד וירוס הקורונה, הם יותר בטוחים וגם פחות מסוכנים מאחרים.

חיים ביבס: צריך להבין, אפשר לשחרר חלקים גדולים במדינת ישראל תחת הדבר הזה, ואפשר להביא לשגרת חיים לצד הקורונה ולהביא את זה בסופו של דבר לכך שנדע לחיות לצידה.

חיים ביבס: אי-אפשר לדעת אם יהיה חיסון בקרוב; זה יכול לקחת חצי שנה, אולי שנה ויכול לקחת גם יותר.

חיים ביבס: בפנדמיות אחרות חלפו שנתיים ואחר כך זה נעלם לבד בלי שמצאו חיסון אמיתי שחיסן את כלל תושבי כדור הארץ.

ישראל זיו: בדנמרק פרסמו עכשיו שיש חיסון, שאולי - - -

קארין אלהרר: יש איזו מוטציה.

ישראל זיו: חלילה, אבל אנחנו לא יודעים.

ישראל זיו: צריך להודות שאנחנו לא יודעים, צריך להיערך למה שיש.

יעקב אשר: לפני שנראה את המצגת, אתן לחברי הכנסת להעיר.

קארין אלהרר: תודה על הצגת הרעיון, נראה שהוא מהפכני ויכול לעשות שינויים מאוד גדולים.

קארין אלהרר: אני רוצה לשאול: מבחינת אירועים, מופעים, האם יש היתכנות לניהול כזה בהתראות של 72 שעות?

קארין אלהרר: בסופו של דבר, מופעים זה על פי רכישת כרטיסים, האם יש היתכנות לעשות שינוי בעניין הזה?

חיים ביבס: ברור.

חיים ביבס: לדוגמה, אתמול שמו בנתב"ג ואתמול ראינו שכולם הלכו להצטלם בנתב"ג.

חיים ביבס: מה המשמעות?

חיים ביבס: צריך להיבדק ולטוס.

חיים ביבס: מה היה עד עכשיו?

חיים ביבס: היו מגיעים עם בדיקה שהיא תקפה 72 שעות.

חיים ביבס: למה?

חיים ביבס: כי ב-72 שעות אתה לא מדבק.

חיים ביבס: המשעות היא שכל מי שנכנס עכשיו להיכל התרבות לא מדבק, זאת אומרת, הוא יכול לצפות באופן רגיל בהצגה.

חיים ביבס: אני מסכים לחלוטין עם מה שהיושב-ראש אומר, שחובת עטיית מסכה תהיה בכל מקרה, אבל עדיין זה הדבר הכי בטוח שיש.

חיים ביבס: גם את וגם אני נרגיש יותר בטוח כשאני אדע שאת עברת בדיקה ואני עברתי בדיקה.

יעקב אשר: אני שואלת מבחינת האמנים, הרי כדי לייצר מופע צריך טווח זמן, צופים להגעה של קהל מסוים.

יעקב אשר: את נכנסת לפרטים.

קארין אלהרר: זה פרטים קטנים.

יעקב אשר: דווקא לגבי הפרטים האלה אני יכול להגיד לך בשליפה שאין בעיה לארגן מופע ולקבוע לו את הזמן.

יעקב אשר: אומר חיים שאנשים מגיעים לשם ומעבירים את הברקוד, אם הברקוד מראה כרגע שהוא הפך, חלילה, לחיובי, הוא הולך לאן שהוא צריך ללכת והעסק מתקיים.

קארין אלהרר: ושאלה יותר מהותית.

קארין אלהרר: אתמול ישבה כאן ד"ר שרון אלרעי פרייס והביעה הרבה מאוד סימני שאלה בנוגע לתקיפות של בדיקות מהירות.

קארין אלהרר: הדבר הזה הוא בסימן שאלה, אז עד כמה זה מתוקף?

חיים ביבס: בגל הראשון כולם התפארו שהכול בסדר גמור, והיו 5,000 בדיקות ביום ו-8% תחלואה.

חיים ביבס: היום כולם באים להסביר לנו שה-5,000 היה מצוין, 50,000 – שאלה אותן בדיקות בדיוק – הן לא הכי.

חיים ביבס: הבדיקות המהירות עובדות בכל מקום, התיקוף של זה הוא מעל 90%.

חיים ביבס: לא המציאו פה את הגלגל, המציאו אותו כנראה במקום אחר.

חיים ביבס: אני מבין מאיפה זה בא.

חיים ביבס: משרד הבריאות הולך על הקיצון, אם זה היה תלוי בהם היינו מסתובבים כולנו עם שקית ניילון על הראש, עם שני חורים לאף וחור אחד לפה, בינואר היו משחררים לנו חור אחד, בפברואר שני חורים ואולי במרץ-אפריל היו מורידים אותנו מהשקית ובא לציון גואל.

חיים ביבס: אי-אפשר לחיות ככה.

חיים ביבס: בסוף יש בריאות, יש כלכלה ויש את השפיות של האנשים.

יעקב אשר: את החיים.

חיים ביבס: אם לא נייצר את החיים על השביל הצר הזה, לצד שגרת קורונה, אנחנו נתרסק בבריאות או בכלכלה.

קארין אלהרר: בכלכלה כבר התרסקנו.

חיים ביבס: אם במערכת החינוך שלי יש לי 30,000 תלמידים, ואין לי אפילו גן אחד שיש בו נדבק, אני צריך לסגור את הגן מחר?

חיים ביבס: נהלו את זה דיפרנציאלי, שחררו אותנו.

חיים ביבס: לא יהיה סגר שלישי, כי בסגר שלישי תהיה מלחמת עולם, מלחמת קיום של אנשים.

חיים ביבס: זה לא יהיה סגר רגיל, שמישהו חושב שהוא סוגר וכולם מקשיבים.

חיים ביבס: בסגר השני אנשים כבר היו ככה, בסגר השלישי אנשים מבינים שזו התרסקות שלהם במלוא מובן המילה.

חיים ביבס: אין פה הבדל בין אלה שנמצאים בימין, בשמאל, במרכז, דתיים, חילוניים, חרדים – בסוף כולנו באותה חבילה.

חיים ביבס: אם מישהו חושב שהחבילה נפרדת למישהו, הוא טועה.

חיים ביבס: כולנו באותה חבילה, ולכן צריך להיות אמיצים בנושא הזה, לרוץ קדימה, להפסיק לפחד, לדחוף את הדברים.

חיים ביבס: דרך אגב, אנחנו יודעים יותר טוב מכל אחד אחר.

חיים ביבס: יש רק שני אופרטורים במדינת ישראל שמסוגלים לנהל את האירוע הזה – השלטון מקומי ופיקוד העורף, כי כל השאר יתעסקו בהנחיות, יקבעו את גבולות הגזרה ואנחנו נשחק בתוך גבולות הגזרה.

יואב סגלוביץ': האמת היא, אם הייתי סניטר בבית חולים פסיכיאטרי הייתי מרגיש יותר נוח.

יואב סגלוביץ': אני תחת הפוסט טראומה של אתמול.

יואב סגלוביץ': אתחיל הפוך: הדבר הזה חייב לרוץ קדימה.

יואב סגלוביץ': אני רוצה לשתף אתכם בדילמות שיש בדרך, ואמרתי את זה גם לישראל.

יואב סגלוביץ': אתמול ישבה פה ד"ר אלרעי פרייס, שאלתי אותה: יש רמזורים אדומים, מה קורה עם השחרור של הירוקים?

יואב סגלוביץ': אחר כך שאלתי אותה מה קורה עם אילת, מה הנתון האפידמיולוגי.

יואב סגלוביץ': אם בודקים את כולם בכניסה ומוודאים, למה לא פותחים את העסקים בעיר?

יואב סגלוביץ': לא ניתנו תשובות, התשובות שאני רגיל לקבל - - -

יעקב אשר: זו אחת ההסתייגויות על החוק הזה.

יואב סגלוביץ': התשובות שאני רגיל לקבל פה – לא בשמי, אלא בשם כל מי שקצת מנסה לפתוח פה את הראש – אחת התשובות הכי רציניות שאפשר לקבל – ככה.

יואב סגלוביץ': אנחנו מקבלים את זה חודשים על חודשים, מהסגר הראשון.

יואב סגלוביץ': התשובה היא: ככה.

יואב סגלוביץ': בעיקרון, זה היה צריך להיות מצב הפוך.

יואב סגלוביץ': היינו צריכים להיות במצב אחר; היו קוראים לנו דחוף לישיבה של ועדת החוקה, אומרים שראש הממשלה קיבל החלטה שזה מה שעושים ואנחנו צריכים לתרגם את התקנות ואת החוקים שנעשו.

יואב סגלוביץ': ואז אני בא ואומר: שמע, יש פה את הבעיות של הענן וכו'.

יואב סגלוביץ': אנחנו במקום אחר, העולם פה הפוך לגמרי.

יעקב אשר: אנחנו מנסים לדחוף את זה הפוך עכשיו.

יואב סגלוביץ': ביבס, תראה מי יושב פה עכשיו, זו תמונה של הכול.

יואב סגלוביץ': כולם ידעו על הדיון הזה היום, ראיתי את המסמך הקצר שניתן, שמעתי את הצוות של ישראל ואת ישראל בזום, אני יודע על המעורבות, אני יודע גם על המעורבות של ראש עיריית אילת בעניין הזה, אנחנו אחרי הפוסט טראומה של אתמול, ותסתכל מה קורה פה.

יואב סגלוביץ': הרי כל החברים אחר כך – הם חברים שלך, היושב-ראש, הם בקואליציה – יקראו להם כמו עיזים עיוורות והם יצביעו מה שיגידו להם.

יואב סגלוביץ': אפילו לא מנהלים דיון עומק על כלום ושום דבר.

יואב סגלוביץ': אחרי שאמרתי את הדברים בהתרגשות, אגיד שלוש משוכות שצריך לעבור אותן.

יואב סגלוביץ': מה שנאמר זה הסיפור – יש פה 72 שעות מבוזבזות חודשים ארוכים וסוגרים את הכול.

יואב סגלוביץ': מציעים פה בהצעה אינטליגנטית, פשוטה, חכמה, לנצל את ה-72 שעות.

יואב סגלוביץ': גם בלי בדיקות מהירות – אין בדיקות מהירות, רק בדיקות ה-PCR.

יואב סגלוביץ': 72 שעות מבוזבזות.

יואב סגלוביץ': איך הגענו ל-72?

יואב סגלוביץ': ישבנו בוועדת החוקה לפני שבוע, הם אמרו לנו 48.

יואב סגלוביץ': שאלתי: למה 48?

יואב סגלוביץ': אמרו: 72.

חיים ביבס: יש החלטת ממשלה שמגובה - - -

יואב סגלוביץ': אתה צודק, אבל אני אומר לך מה היה פה בוועדה.

יואב סגלוביץ': הם באו עם 48 שעות, ואז שאלתי: למה 48?

יואב סגלוביץ': אה, 72.

יואב סגלוביץ': כאילו אנחנו מטומטמים ולא יודעים מה היה בהחלטת הממשלה, כאילו אנחנו עד כדי כך עיזים עיוורות.

יואב סגלוביץ': יעקב, יש שלוש משוכות שצריך לעבור.

יואב סגלוביץ': יש משוכה פוליטית שצריך לעבור, אבל היא לא רק פוליטית.

יואב סגלוביץ': הראשונה – טכנולוגית; פה אין בעיה, הכול נמצא, זה הכי פשוט בעולם.

יואב סגלוביץ': עושים את זה על הרבה פחות מזה.

יואב סגלוביץ': הדבר השני – משוכה משפטית, ושאלתי גם את ישראל בשיחה שהייתה לנו עליה.

יואב סגלוביץ': אפשר לעבור אותה בלי בעיה, מהסיבה הפשוטה – וזה עלה גם אתמול – שלא מחייבים אנשים.

יואב סגלוביץ': אתה רוצה להסתובב חופשי – תעשה את הבדיקה; אתה רוצה ללכת להופעה – תעשה את הבדיקה.

יעקב אשר: ברור.

חיים ביבס: הדבר היחיד שאתה צריך לקחת בחשבון שכל עמדות הדרייב-אין של הבדיקות צריכות להיות פתוחות.

חיים ביבס: מה שיקרה, ברגע שאנשים יבינו, כולם ירוצו.

חיים ביבס: לדוגמה, שיגעו אותנו, אמרו שאנשים לא הולכים להיבדק.

חיים ביבס: בסוף השבוע עשינו בליץ גדול על התושבים, הגיעו מאות תושבים לדרייב-אין.

חיים ביבס: אתה חושב שהצליחו לבדוק את כולם?

חיים ביבס: אנשים חיכו שלוש שעות.

חיים ביבס: למה?

חיים ביבס: אי-אפשר בצד אחד להסביר לאנשים שצריך בדיקות ומצד שני לא נערכים.

חיים ביבס: מספיק עם בלבול המוח, משגעים את התושבים.

חיים ביבס: תושבים מאבדים את האמון כי הם מבינים שמשהו פה לא עובד.

יואב סגלוביץ': הדבר השני, המשפטי – לא תהיה אתו בעיה, יש לו פתרון.

יואב סגלוביץ': ישב פה רז ניזרי אתמול, הוא נשאל שאלה עקיפה והוא אמר שאפשר.

יעקב אשר: יותר מזה, ועדת החוקה תטפל בכל דבר שיצטרכו, והכי מהר בעולם.

יואב סגלוביץ': ואני מתחייב.

יואב סגלוביץ': כל מי שמערים קשיים, ואתם יודעים שאנחנו מערימים לא מעט קשיים, זה כי יש בסוף איזון בין הדברים.

יואב סגלוביץ': מה, לעשות סגר ולסגור אנשים זה פחות דורסני מבדיקה?

קארין אלהרר: עדיף זה מאשר סגר.

יואב סגלוביץ': הדבר השלישי, והוא הכי קשה – ולא סתם אמרתי סניטר בבית חולים פסיכיאטרי – זה הסיפור הפסיכולוגי.

יואב סגלוביץ': יושבים פה אנשים רפואה ומדברים אתך על 100%; מול 100% סגר אין 100% בדיקות.

יואב סגלוביץ': אף אחד לא יכול לתקוע כף לידנו שהבדיקה הזו היא 100% וזה 72 שעות ולא תהיה הדבקה כזו או אחרת, אבל בסוף זה איזונים.

יואב סגלוביץ': ואל מול הפסיכולוגיה הזאת, יעקב, אתה מנהל דיון נוסף על הצעת חוק פרטית היום.

יואב סגלוביץ': זה הרי נשמע אירוע מופרע – יושב-ראש ועדת החוקה, שאתמול אמרו לו לא על האי הירוק, הולך לעשות מעשה, לקחת הצעת חוק פרטית בכאילו.

יואב סגלוביץ': למה, שכולם יגזרו סרט?

יואב סגלוביץ': שיבוא אחר כך שר הבריאות, ויבוא – במירכאות – יושב-ראש הוועדה ויבוא השר המקשר לכנסת ויגידו: ניצחנו את מה שהפסדנו לפני שבוע?

יואב סגלוביץ': לכן הבעיה היא פסיכולוגית.

יואב סגלוביץ': פה אני פונה לביבס ואליך.

יואב סגלוביץ': כל מה שאגיד – הרי אני מההם, שרק נגד כל היום.

יואב סגלוביץ': אבל אני רואה פה את כל הבעדניקים.

יואב סגלוביץ': זו פסיכולוגיה שצריך להעביר את משרד הבריאות, וצריך להעביר אותו דרך הרגליים.

יואב סגלוביץ': אני אומר את זה בצורה נורא בוטה, לא נעים לי להגיד את זה, זה בעלי מקצוע, אבל בסוף אנשים קורסים.

יואב סגלוביץ': אנחנו נירתם לכל מה שצריך לעזור לסיפור הזה, בוודאי פה בוועדה, כי פה יש לנו את ההשפעה, לא על הממשלה.

יואב סגלוביץ': על הממשלה אין לי השפעה; כל מה שאגיד, יגידו הפוך בכל מקרה, גם בגלל שאני מהאופוזיציה וגם בגלל שקוראים לי יואב.

יואב סגלוביץ': אבל עכשיו, על הסיפור הזה?

יואב סגלוביץ': לא סתם אמרתי, זה אח בבית חולים פסיכיאטרי.

יואב סגלוביץ': אתמול ישבנו פה ושמענו את האנשים.

יואב סגלוביץ': אנחנו אתכם לגמרי בקטע הזה.

יעקב אשר: אני אומר שוב: המטרה של הדיון עכשיו היא לתת רוח גבית.

יעקב אשר: חיים, דיברנו שאחרי הדיון אוציא סיכום של הדיון ואוציא מכתב למקבלי ההחלטות, מכתב משותף שאומר שאנחנו מוכנים, רוצים, שיתחילו לקדם את זה.

יעקב אשר: משרד הבריאות הם קליינט קבוע אצלי פה בוועדה, אני מבטיח לך שלא תהיה ישיבה שלא אתחיל בשאלה איך מתקדמים בעניין הזה.

יעקב אשר: צריך את הלחץ שלך.

יעקב אשר: אבל אני אומר דבר אחד: כל המומחים האפידמיולוגיים – לא שם הכישלון שלנו.

יעקב אשר: הכישלון שלנו כרגע הוא רק בניהול, וניהול הוא דבר שאנחנו, ראשי הרשויות, לומדים אותו על בשרנו, מפנימים אותו מהר ויודעים שכל הדיבורים לא שווים כלום אם אין עשייה בשטח.

יעקב אשר: הדבר הזה כל כך ברור, שחייבים לקפוץ למים.

יעקב אשר: ניהול סיכונים הוא חלק אינטגרלי בחיים שלנו, בטח בזמן מגפה.

יעקב אשר: הראיה הכי גדולה היא הסיפור עם הצהרונים – שבבוקר הילדים מופרדים ובצהריים הם ביחד בצהרונים – זה היה ניהול סיכונים כושל.

יעקב אשר: יש לכם דברים ביד – גם אם זה מחלימים, גם אם סרולוגיים, גם עם אלה שעשו 72 שעות – יש לכם ביד תושבים שהם ברמת סיכון אפסית לעומת המשחקים האחרים שאתם עושים כל היום בקבינט, מזיזים קדימה ואחורה.

יעקב אשר: לכו על זה, אנחנו נתמוך בכם.

יעקב אשר: הנה, אפילו האופוזיציה תתמוך.

קארין אלהרר: עולה לי הדופק כשאתה מדבר על זה.

יעקב אשר: אוריד לך אותו חזרה.

יעקב אשר: חיים, אנחנו נותנים לך את כל הגיבוי, את כל הגב.

יעקב אשר: אני אישית וחברי הוועדה.

יעקב אשר: גם אני מצר על זה שחברים לא הגיעו לישיבה הזאת, לצערי הרב.

יעקב אשר: ככה זה עובד, לפחות בחלקים מסוימים.

יעקב אשר: שלום, אדוני ראש העיר.

יעקב אשר: אומר גם משהו אישי, ואל תכעסו עלי.

יעקב אשר: אני חושב שראש הממשלה הוא גם אדם שמבין היטב בניהול, ואני אומר לך, מניסיוני מכמה דברים, אתה צריך להגיע לראש הממשלה.

יעקב אשר: אני לא יודע אם כבר ישבת עם ראש הממשלה או לא.

יעקב אשר: אני קורא לראש הממשלה לקיים את הפגישה הזאת כמה שיותר מהר, אתה לא צריך את הקשרים שלי בשביל לקיים את הפגישה הזאת.

יעקב אשר: הוא צריך להיות קשוב לתוכנית בעצמו, כרגע בלי יועצים ואינטרסנטים מסביב – קשוב לתוכנית, שייתן את ברכת הדרך.

יעקב אשר: יהיו בעיות באמצע, יהיו תקלות, אבל ניכנס לתוך התהליך הזה.

יעקב אשר: אם היה לנו את התהליך הזה אז גם הסיפור של אילת היה נסגר על אותה אפליקציה, על אותו חומר, על אותו מסד נתונים.

חיים ביבס: אילת וים המלח הם הדוגמה הקלאסית לפרויקט הזה, שאפשר להתחיל אותו שם מחר בבוקר.

חיים ביבס: יש להם כניסה ויציאה אחת.

יעקב אשר: נכון, זה יכול להיות הפיילוט.

יעקב אשר: אני אומר עוד פעם: תקבל את כל התמיכה מאתנו ונריץ את זה עד כמה שאנחנו יכולים.

יעקב אשר: יש לך את ברכת הדרך.

ישראל זיו: אם אפשר, סמנכ"ל שיבא עלה לזום, והוא מוגבל בזמן.

ישראל זיו: הוא רוצה לענות גם על השאלה של הבדיקות המהירות.

יעקב אשר: בבקשה.

אייל צימליכמן: אנחנו עובדים עם ישראל זיו והצוות שלו בחודשים האחרונים כדי לנסות לראות איך הופכים את הפתרון שהציעו כאן לפתרון ויאבילי, שיכול לשמש להרבה מאוד שימושים, אבל בגדול, לפתוח את המדינה.

אייל צימליכמן: ממרץ אנחנו מנהלים מאמץ מאוד משמעותי בתחום החדשנות בנושא של הבדיקות המהירות, יחד עם מפא"ת וגופים אחרים.

אייל צימליכמן: בדקנו הרבה מאוד טכנולוגיות, חלקן טכנולוגיות שאנחנו בודקים כבר ממרץ, חלק התווספו לאורך החודשים האחרונים וחלקן ירדו.

אייל צימליכמן: כרגע יש ארבעה-חמישה מאמצים עיקריים שנוגעים לטכנולוגיות לבדיקות מהירות.

אייל צימליכמן: אנחנו קוראים לבדיקות האלה אולטרה מהירות אפילו, כי הכוונה היא לטכנולוגיה שתאפשר אבחנה תוך 15 שניות בערך ובעלות בדיקה של סנטים בודדים – פחות מדולר לבדיקה.

אייל צימליכמן: כמובן, ברור לכולם מה המשמעות של כזה פיתוח, שיכול להיות game changer ברמה של חיסון, הוא יפתח את הכול.

אייל צימליכמן: כרגע אנחנו עם שלושה פיינליסטים שרצים במאמץ מרוכז בשבועות האחרונים כדי לנסות לייצר את העדויות שבאמת הטכנולוגיה מספיק מדויקת שנוכל להשתמש בה.

אייל צימליכמן: מתוך השלושה יש לנו אפילו מועמד מוביל אחד, שאני מקווה מאוד שבשבועיים-שלושה הקרובים נקבל בשורה חיובית.

אייל צימליכמן: דרך אגב, במקביל אותו מוצר הוגש גם ל-FDA.

אייל צימליכמן: כלומר, יכול להיות שנקבל תשובה אפילו בשבוע-שבועיים הקרובים – כי ה-FDA עובד מאוד מהר היום לתת אישורים לדברים האלה – אישור לטכנולוגיה מהירה, וברור לכם מה המשמעות של הדבר הזה.

אייל צימליכמן: משרד הבריאות מעורב בזה.

אייל צימליכמן: יש שם מישהו שקוראים לו איתי גורדון, שמלווה אותנו בבדיקה של הטכנולוגיות, יחד עם מפא"ת, משרד הביטחון ועוד גופים אחרים, כך שהכול נעשה בצורה גלויה, מעל פני השטח.

אייל צימליכמן: אני מאמין שנוכל בסדר גודל של חודש עד שישה שבועות להביא פתרון כזה.

אייל צימליכמן: בלי שום קשר לבדיקה המהירה, אני חושב שבמקביל צריך להתחיל לפתח את הפתרון הלוגיסטי מסביב כמה שיותר מהר מסביב, וזה בדיוק מה שאנחנו עושים עם הקבוצה של ישראל זיו – לראות איך אפשר מהר, ולא לעבוד בטור, כמו שעשינו הרבה מאוד מהדברים בענייני קורונה ממרץ ועד היום, אלא לעבוד במקביל במאמצים שייפגשו ויאפשרו לנו פתרון מלא, עם מערכת לוגיסטית, מערכת תקשורת IT שמאפשרת להעלות את הבדיקות באפליקציה עם ברקוד, כמו שציינו לפניי.

אייל צימליכמן: הדבר הזה יכול וצריך להתחיל כבר, אם זה באילת וים המלח או בכל מקום אחר שיוחלט.

אייל צימליכמן: להתחיל כבר עם ה-PCR הקיימים, ועם הזמן נצרף לזה אולי גם את הבדיקות של האנטי גן.

אייל צימליכמן: אני יודע שהבדיקה של סופיה עשתה הרבה מאוד בעיות וכרגע יש סימן שאלה לגבי הבדיקה הזאת, אבל יש בדיקות אנטי גן אחרות.

אייל צימליכמן: מי שראה מה אנחנו עושים בשיבא בשני בתי ספר – בגימנסיה הרצליה ובבית ספר לחינוך מיוחד בעוטף עזה, שהתחלנו בו פיילוט היום – אנחנו בודקים עם אנטי גן בדיקה של 15 דקות.

אייל צימליכמן: אמנם מטוש זו בדיקה פחות נעימה, אבל תוך 15 דקות יש תשובה.

אייל צימליכמן: אנחנו משתמשים בזה בשיבא כבר יותר מחודש עם תוצאות מצוינות, הרבה יותר טובות מהתוצאות של ה”סופיה”.

אייל צימליכמן: אני מאמין שאם נלך מה-PCR שמוכן כבר היום – דרך אגב, יש PCR מהירים היום, שאפשר לעשות בסדר גודל של 15–30 דקות – לתוך בדיקת האנטי גן, שהיא 15 דקות בעלות נמוכה יותר, ובעוד חודש-חודשיים מהיום לבדיקות המהירות של 15 שניות.

אייל צימליכמן: זה מהלך שאנחנו חייבים להתחיל אותו היום ולא להתמהמה אתו עוד.

אייל צימליכמן: אנחנו מאוד מאמינים במהלך הזה ואנחנו מלווים את המיזם גם בבתי ספר.

אייל צימליכמן: זה מיזם שכבר יצא לדרך ביום ראשון האחרון - - -

יעקב אשר: כשאתה אומר "אנחנו" זה שיבא.

אייל צימליכמן: שיבא.

אייל צימליכמן: עם השלטון המקומי, כמובן, ועם החבר'ה של חיים ביבס אנחנו בתקשורת כדי לראות איפה אפשר לצאת עם זה לדרך.

אייל צימליכמן: אנחנו בהחלט נותנים את הרוח הגבית הרפואית, ובצד של החדשנות, עם הבדיקות המהירות, אני מקווה שנהיה אנשי בשורות בזמן הקרוב.

יעקב אשר: תודה רבה.

יעקב אשר: ד"ר אמיליה אניס, בבקשה.

אמיליה אניס: שלום לכם.

אמיליה אניס: אני רוצה להתייחס לדברים שנאמרו עד כה.

אמיליה אניס: קודם כול, תודה רבה ליושב-ראש השלטון המקומי שהביא את התוכנית הזאת, אנחנו מכירים את העקרונות שלה.

אמיליה אניס: שמעתם אתמול את ד"ר שרון אלרעי פרייס, את המגבלות שקיימות היום מבחינת התוקף של הבדיקות המהירות, אז לא אחזור על דבריה.

קארין אלהרר: אבל דיברו עכשיו על מטושים.

אמיליה אניס: אנחנו בהחלט מאוד רוצים לקדם טכנולוגיות חדשות, ולשם כך אנחנו מקדמים מכרזים שנקראים מכרזים PQ, שהם מכרזים מהירים לטכנולוגיות חדשות.

אמיליה אניס: שמעתם שיש טכנולוגיות שהן בפיתוח, זה עדיין ייקח זמן עד שנוכל להשתמש בהן כהלכה.

אמיליה אניס: אבל ברגע שהן תהיינה, יש לנו את המכרזים המהירים, וכמובן, אחרי בדיקת התוקף, נשמח ליישם אותן.

אמיליה אניס: לגבי ההצעה – נבחן לא רק את הבדיקות המהירות, נבחן בכלל את כל ההיבטים שלה, את ההשלכות, את יכולת האכיפה, ונעדכן את הוועדה.

אמיליה אניס: זה ייקח זמן - -

קארין אלהרר: כמה זמן?

אמיליה אניס: - - זה לא משהו שבעוד שבוע, כאשר יגיע נציג של משרד הבריאות לוועדה תשאל אותו האם זה כבר קיים והוא יגיד לך כן, כי זה מן הסתם לוקח זמן עד שנבחן את כל ההיבטים.

יעקב אשר: סליחה, השאלה היא, אם אשאל את אותו נציג אותו מה התקדמתם בשבוע הזה, תהיה לו תשובה.

יעקב אשר: אני לא חושב שבשבוע אפשר להרים את כל הפרויקט, אבל השאלה האם מתקדמים והקדמנו.

יעקב אשר: אמרת על הבדיקות המהירות; אנחנו מבינים שיש פה מרוץ במקביל של כל מיני טכנולוגיות של בדיקות ודברים מהסוג הזה, ומי שיגיע ראשון – מצוין.

יעקב אשר: אבל יש לנו כרגע את ה-PCR, יש לנו דברים שכבר התחילו לעבוד בארץ - - -

קארין אלהרר: סרולוגיה.

יעקב אשר: יש גם את הסרולוגיה ואת המחלימים.

יעקב אשר: השאלה היא אחת: האם יש איזשהו גורם במשרד הבריאות שמנסה להתחיל לקלוט תוכנית מהסוג הזה כדי להתחיל להחיל אותה, כדי להתחיל לראות איך מקדמים אותה?

יעקב אשר: לא ביקשתי שבתוך שבוע נוכל לחתוך את הסרט, ואנחנו גם לא רוצים טקס ולא רוצים סרט ולא רוצים כלום.

יעקב אשר: השאלה היא האם אתם מסוגלים – במינימום רגולציה, בלי כל המחסומים שאנחנו רגילים – לדעת שבשעת חירום יש מסלול VIP לתוכנית כזאת, שמקודמת על ידי מרכז השלטון המקומי, שהוא הגוף שמרכז את כל תושבי מדינת ישראל לא פחות מהממשלה, ואולי אף יותר.

יעקב אשר: האם אתם יודעים להיערך לזה או שיתחילו בלך ושוב ולך ושוב ולך ושוב?

קארין אלהרר: הם לא ישבו אתם בכלל.

יעקב אשר: זה אני שואל, זה אני מבקש לדעת.

אמיליה אניס: אנחנו במתכונת חירום כל הזמן.

אמיליה אניס: מאחר שמגיעים נציגים של המשרד לוועדות כל הזמן, אתה יודע שאנחנו באמת במתכונת חירום, ואני אומרת את זה במלוא האחריות.

אמיליה אניס: לגבי שאלתך הספציפית – כמו שאמרתי לך, נבחן ונחזור אליך עם מענה.

קארין אלהרר: לא לא, סליחה.

קארין אלהרר: אדוני היושב-ראש, הם אומרים שהם במתכונת - - -

אמיליה אניס: לגבי התוכנית הספציפית הזאת, כמובן.

קארין אלהרר: הם אומרים מתכונת חירום; החירום הוא לדבר על זה עוד היום.

קארין אלהרר: אני בשוק שהתגובה המיידית לא הייתה: נזמן אותם היום אחרי הצהריים לפגישה ונתחיל לעבוד על זה.

קארין אלהרר: מה זה ההתנהלות הזאת?

אמיליה אניס: אנחנו עושים את זה כל הזמן, לא רק היום אחרי הצהריים.

אמיליה אניס: אנחנו עובדים מהבוקר - - -

קארין אלהרר: עם כל הכבוד - - -

יעקב אשר: ישראל, הייתם בקשר עם גורמים של משרד הבריאות?

חיים ביבס: בשעה 11:00, בגלל זה אני קצת ממהר.

חיים ביבס: לא רציתי שנדחה את הדיון בעוד שבוע, אבל ב-11:00 יש לנו פגישה בתל השומר עם פרופ' גמזו, גם עם אש וכל הצוות, כדי לקדם.

יעקב אשר: אז אתה צריך לצאת, נסיים.

קארין אלהרר: מצוין.

קארין אלהרר: למה היא לא אמרה את זה?

חיים ביבס: אמר אייל, בצדק, שאנחנו עושים כל מיני דברים כדי להכין את זה, שהשלטון המקומי, שיבא וכולם יהיו ממוקדים בדבר הזה.

חיים ביבס: בשלב ראשון, להכניס את זה, תחת הבדיקות הקיימות של משרד הבריאות; ושלב שני, שגם יהיו בדיקות מהירות, כמו שאמר אייל.

חיים ביבס: אני מציע שננסח מכתב לראש הממשלה, נוציא אותו יחד.

חיים ביבס: נבוא עם זה כמה שיותר מהר לראש הממשלה כדי שנוכל לשים את הדברים על השולחן.

חיים ביבס: בינתיים נתקדם במקביל – אנחנו לא יודעים לעבוד בטור בשלטון המקומי, אנחנו יודעים לעבוד רק במקביל – להגיע גם למשרד הבריאות ולהפעיל את כל מי שצריך כדי שנוכל לדחוף את הדבר הזה.

ישראל זיו: זה הוצג ליולי ולמטה שלו.

ישראל זיו: קיבלו את זה בכתב, אבל אמרו: חכו שבועיים עד שנגיב.

ישראל זיו: אמרנו: חבר'ה, זה חירום, עכשיו צריך להכניס את זה.

ישראל זיו: אגב, גם הדברים החיוביים שקורים, התוצאה שלהם תהיה בעייתית, כל אי כזה שעושה לעצמו מערכת – איך נשלוט בזה אחרי זה?

ישראל זיו: אם לא ניכנס עם המערכת הזאת היום בצורה מסודרת, כסטנדרט, כמערכת ישראלית, בעוד חודש כשיתעוררו, כבר כל אחד יהיה עצמאי ולא נשלוט בזה.

יעקב אשר: נכון.

יעקב אשר: משרד הבריאות צריך להיות אחראי על החלק האפידמיולוגי, לבחון אותו, לקבל את ההחלטות – זה בסדר.

יעקב אשר: כל החלק הביצועי, לדעתי, חייב לצאת לקבלן משנה ממשלתי כזה או אחר, כי הוא מנהלי וביצועי לחלוטין.

יעקב אשר: אני רוצה לסכם, כי אני רוצה שחיים יגיע לפגישה.

יעקב אשר: אני מבקש שתעבירו את המצגת לחברי הוועדה, אם אפשר.

יעקב אשר: עוד היום נוציא מכתב לראש הממשלה.

יעקב אשר: הוועדה נותנת לכם את ברכת הדרך ומודה ואומרת דבר אחד – ואני אומר את זה על דעת כל חברי הוועדה, גם אלה שלא נוכחים פה – אנחנו חייבים לעשות חיבוק, במירכאות, לקורונה, לאגף אותה, להגיד שאנחנו יודעים לחיות עם זה.

יעקב אשר: מבחינתנו, כל חקיקה, כל דבר שיצטרכו – אנחנו לעזרת העניין הזה, נקדם את זה, נדחוף את זה.

יעקב אשר: אני מודיע למשרד הבריאות: כן, כל נציג, לא משנה מאיזה דרג, מהגדול ועד הקטן, שיגיע לפה ישמע ממני את השאלה איפה זה מתקדם.

יעקב אשר: כן, ישמע ממני את השאלה.

יעקב אשר: תודה רבה.

יעקב אשר: חיים, תודה, שיהיה בהצלחה.

יעקב אשר: אני נועל את הישיבה.